Na podlagi 25. člena Zakona o delovnih razmerjih ((Uradni list RS, št. 21/13, s spremembami in dopolnitvami) in 2. točke prvega odstavka 68. člena v povezavi z 3. točko 70. člena Zakona o javnih uslužbencih (Uradni list RS, št. 63/07 – uradno prečiščeno besedilo, s spremembami in dopolnitvami; v nadaljevanju: ZJU), **DIREKCIJA REPUBLIKE SLOVENIJE ZA VODE,** objavlja iz razloga nadomeščanja javne uslužbenke odsotne zaradi porodniškega dopusta (do predvidoma 10/2024), prosto strokovno tehnično delovno mesto:

**ANALITIK VII/2-II, šifra DM: 1603, (m/ž)**

**v Oddelku za upravljanje s premoženjem,**

**v Službi za splošne in pravne zadeve**.

Lokacija opravljanja dela: Celje.

Kandidati, ki se bodo prijavili na prosto delovno mesto, morajo izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja) - (Vrsta izob. KLASIUS: 16202), ali visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) - (Vrsta izob. KLASIUS: 16203) ali visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja) (Vrsta izob. KLASIUS: 16204),
* 3 leta delovnih izkušenj oziroma izpolnjevanje pogojev za objavljeno delovno mesto,
* državljanstvo Republike Slovenije,
* znanje uradnega jezika,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oz. pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Delovne naloge izbranega kandidata na delovnem mestu bodo:

* vodenje evidenc in enostavnih upravnih postopkov,
* posredovanje informacij strankam,
* urejanje dokumentacije,
* spremljanje in proučevanje zakonodaje ter predlaganje ukrepov,
* priprava analiz, statističnih pregledov, informacij in drugih strokovnih podlag za odločanje,
* sodelovanje pri pripravi normativnih aktov,
* vodenje evidenc.

Izbrani kandidat bo na delovnem mestu opravljal predvsem naloge, povezane z vodenjem postopkov razpolaganja z zemljišči.

Prijava mora biti **obvezno** posredovana na predpisanem obrazcu t.j. »Vloga za zaposlitev«, s pisno izjavo, iz katere mora biti razvidno:

1. izpolnjevanje pogoja izobrazbe: v izjavi kandidat navede raven in smer izobrazbe, datum (dan, mesec, leto) zaključka izobraževanja, pridobljen strokovni naziv ter izobraževalno ustanovo, pri kateri je bila izobrazba pridobljena;
2. izpolnjevanje pogoja zahtevanih delovnih izkušenj: v izjavi kandidat navede vse dosedanje delovne izkušnje, datum sklenitve in datum prekinitve delovnega razmerja oziroma dela pri posameznemu delodajalcu, ter kratko opiše delo, ki ga je opravljal pri tem delodajalcu ter navede raven zahtevnosti dela (raven zahtevane izobrazbe za opravljanje dela na posameznem delovnem mestu);
3. da:
* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
1. da za namen te javne objave skladno z GDPR dovoljuje Direkciji RS za vode, pridobitev podatkov iz prejšnje točke iz uradnih evidenc. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti in veščine, ki jih je pridobil.

Prednost pri izbiri bodo imeli kandidati s pravno izobrazbo ali drugo strokovno izobrazbo, družboslovne smeri.

Od kandidata za razpisano delovno mesto pričakujemo veliko mero samoiniciativnosti, natančnost ter komunikacijske in organizacijske sposobnosti.

Strokovna usposobljenost kandidatov se bo presojala na podlagi zapisanega v Vlogi za zaposlitev, priloženih izjav, razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.

Izbrani kandidat bo delo opravljal na delovnem mestu analitik VII/2-II, na lokaciji Direkcije Republike Slovenije za vode, Mariborska cesta 86, 3000 Celje oziroma v drugih uradnih prostorih Direkcije RS za vode.

Z izbranim kandidatom bo iz razloga nadomeščanja javne uslužbenke odsotne zaradi porodniškega dopusta, sklenjeno delovno razmerje za določen čas do 16.2.2024 oz. do vrnitve uslužbenke iz porodniškega dopusta.

Kandidat vloži prijavo v pisni obliki **obvezno** na predpisanem obrazcu t.j. »Vloga za zaposlitev«, ki jo pošlje v zaprti ovojnici z označbo: »Za javno objavo za delovno mesto analitik VII/2-II (šifra DM: 1604), št. 11002-46/2023«, **na naslov**: Direkcija RS za vode, Mariborska cesta 88, 3000 Celje, in sicer **v roku 8 dni po objavi** na osrednjem spletnem mestu državne uprave GOV.SI in spletni strani Zavoda RS za zaposlovanje ter oglasni deski Zavoda RS za zaposlovanje. Za pisno obliko prijave se šteje tudi elektronska oblika, poslana **na elektronski naslov**: gp.drsv@gov.si, pri čemer veljavnost prijave ni pogojena z elektronskim podpisom.

Za dodatne informacije o izvedbi postopka zaposlitve dobite vsak delovni dan od 10. do 11. ure na telefonski številki 01 478 3163, ga. Sonja Brumat, informacije o delovnem področju na telefonski številki 03 428 8806, ga. Polonca Matko.

Opomba: V besedilu javne objave uporabljeni izrazi, zapisani v moški slovnični obliki, so uporabljeni kot nevtralni za ženske in moške.